b'\n_START_ARTICLE_\nPetras Gasi\xc5\xabnas\n_START_PARAGRAPH_\nPetras Gasi\xc5\xabnas (g. 1939 m. baland\xc5\xbeio 17 d. Kaune) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\nKaune baig\xc4\x99s vidurin\xc4\x97s mokyklos a\xc5\xa1tuonias klases, 1953\xe2\x80\x931957 m. choro dirigavimo mok\xc4\x97si Kauno Juozo Gruod\xc5\xbeio muzikos mokykloje (d\xc4\x97st. Andrius Kairys). 1957\xe2\x80\x931962 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. Aniceto Armino klas\xc4\x97). Vienus metus dirbo mokytoju Ukmerg\xc4\x97s vaik\xc5\xb3 muzikos mokykloje._NEWLINE_1962\xe2\x80\x931975 m. \xe2\x80\x93 Vilniaus Juozo Tallat-Kelp\xc5\xa1os auk\xc5\xa1tesniosios muzikos mokyklos choro dirigavimo d\xc4\x97stytojas, neakivaizdinio skyriaus ved\xc4\x97jas (1962\xe2\x80\x931964 m.), choro dirigavimo metodin\xc4\x97s komisijos pirmininkas (1972\xe2\x80\x931975 m.) ir moksleivi\xc5\xb3 choro studijos vadovas (1963\xe2\x80\x931967 m. ir 1971\xe2\x80\x931975 m.). Chor\xc4\x85 i\xc5\xa1mok\xc4\x97 nema\xc5\xbea lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3, pareng\xc4\x97 valstybini\xc5\xb3 egzamin\xc5\xb3 programas, 1965 m. respublikin\xc4\x97s dain\xc5\xb3 \xc5\xa1vent\xc4\x97s konkurse peln\xc4\x97 antr\xc4\x85j\xc4\x85 viet\xc4\x85, o 1975 m. respublikin\xc4\x97s dain\xc5\xb3 \xc5\xa1vent\xc4\x97s konkurse \xe2\x80\x93 pirm\xc4\x85j\xc4\x85._NEWLINE_1964\xe2\x80\x931967 \xe2\x80\x93 m. Vilniaus prekybos technikumo mergin\xc5\xb3 choro vadovas \xe2\x80\x93 pareng\xc4\x97 1965 m. respublikinei dain\xc5\xb3 \xc5\xa1ventei ir konkurse laim\xc4\x97jo antr\xc4\x85j\xc4\x85 viet\xc4\x85. 1976\xe2\x80\x931980 m. \xe2\x80\x93 Respublikin\xc4\x97s bibliotekos moter\xc5\xb3 vokalinio ansamblio \xe2\x80\x9eRomuva\xe2\x80\x9c vadovas. 1975\xe2\x80\x931986 m. \xe2\x80\x93 Vilniaus statybinink\xc5\xb3 kult\xc5\xabros r\xc5\xabm\xc5\xb3 moter\xc5\xb3 choro \xe2\x80\x9eEgl\xc4\x97\xe2\x80\x9c chormeisteris \xe2\x80\x93 dirigentas. Choro meno vadovams pad\xc4\x97jo parengti daug koncertini\xc5\xb3 program\xc5\xb3, dirigavo koncertuose Lietuvoje ir svetur._NEWLINE_Nuo 1975 m. \xe2\x80\x93 Vilniaus M. K. \xc4\x8ciurlionio vidurin\xc4\x97s meno mokyklos (nuo 1994 m. men\xc5\xb3 gimnazija) choro dirigavimo ir kit\xc5\xb3 disciplin\xc5\xb3 d\xc4\x97stytojas, 1975\xe2\x80\x931979 m. ir 1982\xe2\x80\x931984 m. \xe2\x80\x93 choro dirigavimo metodin\xc4\x97s komisijos pirmininkas. 1979\xe2\x80\x931982 m. ir nuo 1984 m. \xe2\x80\x93 direktoriaus pavaduotojas muzikos skyriui. 1993 m. suteikta muzikos mokytojo metodininko kvalifikacijos kategorija. 1999 m. liepos 1 d. Prezidento dekretu apdovanotas LDK Gedimino ordino medaliu._NEWLINE_Mokyklose i\xc5\xa1ugd\xc4\x97 b\xc5\xabr\xc4\xaf jaun\xc5\xb3j\xc5\xb3 chorved\xc5\xbei\xc5\xb3. Buvo respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, meno m\xc4\x97g\xc4\x97j\xc5\xb3 ap\xc5\xbei\xc5\xabr\xc5\xb3 ir chor\xc5\xb3 konkurs\xc5\xb3 \xc5\xbeiuri narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'